b'\n_START_ARTICLE_\nErn\xc5\x91 Ger\xc5\x91\n_START_PARAGRAPH_\nErn\xc5\x91 Ger\xc5\x91 (s\xc3\xbcnninimi Ern\xc5\x91 Singer; 8. juuli 1898 Terbegec (t\xc3\xa4nap\xc3\xa4eval Trebu\xc5\xa1ovce, Slovakkia) \xe2\x80\x93 12. m\xc3\xa4rts 1980 Budapest) oli juudi rahvusest Ungari kommunistlik partei- ja riigitegelane._NEWLINE_Ern\xc5\x91 Ger\xc5\x91 oli p\xc3\xa4rit juudi kingsepa perekonnast. G\xc3\xbcmnaasiumi l\xc3\xb5petamise j\xc3\xa4rel alustas ta 1916. aastal \xc3\xb5pinguid Budapesti Meditsiini\xc3\xbclikoolis, kuid ei l\xc3\xb5petanud seda. 1918. aastal astus ta Ungari Kommunistlikku Parteisse. 1919. aastal Ungari N\xc3\xb5ukogude Vabariigi ajal t\xc3\xb6\xc3\xb6tas ta Noorte T\xc3\xb6\xc3\xb6liste Kommunistlikus F\xc3\xb6deratsioonis. P\xc3\xa4rast Ungari N\xc3\xb5ukogude Vabariigi mahasurumist p\xc3\xb5genes ta Viini, kus osales kommunistlikus tegevuses. 1922. aastal saadeti ta Ungarisse p\xc3\xb5randaalusele parteit\xc3\xb6\xc3\xb6le. Kuid ta vahistati varsti Ungari ametiv\xc3\xb5imude poolt ja 1923. aasta mais m\xc3\xb5isteti talle 15-aastane vabaduskaotus. Ent vangide vahetuse korras saadeti ta 1924. aastal N\xc3\xb5ukogude Liitu, kus ta esialgu t\xc3\xb6\xc3\xb6tas vabrikut\xc3\xb6\xc3\xb6lisena. 1925. aastal saadeti ta aga Prantsusmaale parteit\xc3\xb6\xc3\xb6le ungari kommunistlike emigrantide hulgas. 1928. aastal saabus ta Moskvasse tagasi ja asus \xc3\xb5ppima Rahvusvahelises Lenini Koolis, kus ta 1929 sai ungari ja prantsuse sektsiooni juhatajaks. 1931. aastal sai Ern\xc5\x91 Ger\xc5\x91 Kominterni T\xc3\xa4itevkomitee liikmeks ja oli seej\xc3\xa4rel parteit\xc3\xb6\xc3\xb6l Prantsusmaal, Belgias, Hispaanias ja Portugalis. Ta v\xc3\xb5ttis Kominterni instruktorina osa Hispaania kodus\xc3\xb5jast. 1939\xe2\x80\x931941 oli ta Ungari Kommunistliku Partei esindaja Kominterni juures ja toimetas ka partei ajakirja. Kominterni laialisaatmise j\xc3\xa4rel oli Ern\xc5\x91 Ger\xc5\x91 Punaarmee alluvuses ja tegeles propaganda ja agitatsiooniga vaenlase s\xc3\xb5durite ja s\xc3\xb5javangide hulgas. 1944. aasta novembris v\xc3\xb5ttis ta Moskvas osa Ungariga peetud vaherahul\xc3\xa4bir\xc3\xa4\xc3\xa4kimistest. Seej\xc3\xa4rel p\xc3\xb6\xc3\xb6rdus ta Ungarisse tagasi. Kuni M\xc3\xa1ty\xc3\xa1s R\xc3\xa1kosi tagasitulekuni 1945. aasta veebruaris oli ta faktiliselt k\xc3\xb5rgeim kommunistlik v\xc3\xb5imumees Ungaris. Ta valiti partei Keskkomitee ja Poliitilise Komitee liikmeks. Alates 1945. aasta maist oli Ger\xc5\x91 kaubanduse ja transpordi minister, 15. novembril 1945 sai ta transpordiministriks. 1948. aastal m\xc3\xa4ngis Ger\xc5\x91 olulist rolli Ungari Kommunistliku Partei ja Ungari Sotsiaaldemokraatliku Partei \xc3\xbchendamisel Ungari T\xc3\xb6\xc3\xb6tajate Parteiks ja sama aasta novembris valiti ta partei peasekret\xc3\xa4ri aset\xc3\xa4itjaks. 1948. aasta novembris m\xc3\xa4\xc3\xa4rati ta Ungari rahandusministriks, kuni 1949. aasta veebruarini j\xc3\xa4i ta Ungari ka transpordiministriks. 1949. aastal sai ta Rahvusliku Majandusn\xc3\xb5ukogu esimeheks. 15. novembril 1952 sai Ern\xc5\x91 Ger\xc5\x91 Ungari Rahvavabariigi Ministrite N\xc3\xb5ukogu esimehe aset\xc3\xa4itjaks. 1953. aastal vabastati ta k\xc3\xbcll Ungari T\xc3\xb6\xc3\xb6tajate Partei peasekret\xc3\xa4ri aset\xc3\xa4itja kohalt, kuid ta j\xc3\xa4i partei Poliitilise Komitee liikmeks. Alates 1953. aasta juulist oli ta Ungari siseminister. 1954. aasta juulis vabastati ta Ministrite N\xc3\xb5ukogu esimehe aset\xc3\xa4itja ja siseministri ametikohalt. 1954. aasta juuli l\xc3\xb5pus sai ta Keskkomitee Majanduspoliitika Komitee esimeheks. 18. juulil 1956 valiti ta Ungari T\xc3\xb6\xc3\xb6tajate Partei esimeseks sekret\xc3\xa4riks. 1956. aasta 23. oktoobri \xc3\xb5htul pidas Ern\xc5\x91 Ger\xc5\x91 N\xc3\xb5ukogude-meelse raadiok\xc3\xb5ne, mis ajas rahva raevu ja aitas kaasa Ungari \xc3\xbclest\xc3\xb5usu puhkemisele. Samal \xc3\xb5htul helistas ta ka Nikita Hru\xc5\xa1t\xc5\xa1ovile ja palus N\xc3\xb5ukogude s\xc3\xb5jalist sekkumist. Kohalesaabunud Anastass Mikojani ja Mihhail Suslovi ettepanekul astus ta 25. oktoobril 1956 Ungari T\xc3\xb6\xc3\xb6tajate Partei esimese sekret\xc3\xa4ri ametikohalt tagasi. 28. oktoobril viidi ta koos perekonnaga Moskvasse. Ungari Sotsialistliku T\xc3\xb6\xc3\xb6rahvapartei Ajutine T\xc3\xa4itevkomitee keelas 1957. aasta veebruaris Ger\xc5\x91l viie aasta jooksul Ungarisse tagasi p\xc3\xb6\xc3\xb6rduda. Tegelikult saabus ta Ungarisse tagasi 1961. aasta algul. Ungari Sotsialistliku T\xc3\xb6\xc3\xb6rahvapartei Keskkomitee viskas ta isikukultuse perioodil sooritatud kuritegude eest 1962. aastal parteist v\xc3\xa4lja. 1977. aastal esitas Ern\xc5\x91 Ger\xc5\x91 avalduse parteisse tagasiv\xc3\xb5tmiseks, kuid seda ei rahuldatud.'